Demonstranter spærrede vejen til arbejdspladsen, hvor der bores efter skifergas i Dybvad. Mens de stod og spærrede vejen sang de protestsange. - Vi synes selv, at det går godt i campen, det er skræmmende at se hvor hurtigt Total får bygget boretårnet. Men vi er nødt til at blive ved, hvis vi vil sikre vores grundvand. Vi er enige om at fortsætte indtil, at vi forhåbentlig får det lukket, siger Anne-Marie Kristensen, der er nabo til skifergasboringen og værtinde for Total-protest-campen. Politiet blev derfor tilkaldt og efter en snak med demonstranterne blev blokaden opløst. - Vi får ikke noget ud af ikke at gøre noget, så derfor er vi nødt til at gøre hvad vi kan. Med mediedækningen bliver folk interesseret, og det skal få folk til at interessere sig i det her. Så flere kan se, at det her er galt, siger hun. Demonstranterne har nu stået i Dybvad i 255 dage. - Hver dag klokken 16.30 går vi samlet fra campen og op til pladsen. Så står vi der en halv time og demonstrerer og synger sange og så går vi tilbage til campen og drikker kaffe - og alle er velkomne, siger Anne-Marie Kristensen. Der er ca. 60 mennesker dagligt i campen.
Politiet blev igen lørdag morgen kaldt til Dybvad, hvor demonstranter spærrede vejen for lastbilerne, så arbejdet gik i stå.